Aktuell

Aktuell. Illustrert ukerevy var et ukeblad utgitt i Norge mellom 1945 og 1974. Bladet var et bilde- og reportasjeblad som hadde til hensikt å fremme arbeiderbevegelsen, og hadde sitt utspring i det norske eksilmiljøet i London under andre verdenskrig. 

Torolf Elster, som da var i Stockholm og ga ut bladet Håndslag, ble forespurt om å bli redaktør. Da han avslo, ble Per Bratland, som befant seg i London, spurt. Fotografen Bratland, senere kjent for fotoet med Kongebjørka tatt i april 1940, så for seg et blad med tekst og bilder som en helhet (jfr. «fotojournalistikk»). Allerede en måneds tid etter frigjøringsdagen var første nummer - med støtte fra Arbeiderpartiet og fagbevegelsen - i salg, men støtten fikk ikke legge føringer til hinder for det frie ord.Ole Jacob Hoel: «Magasinet som dokumenterte gjenreisningen av Norge», Adresseavisa 2. desember 2024

Første nummer kom ut i juni 1945 med et opplag på 120 000 som ble utsolgt. Bladet skulle ikke først og fremst være et kamporgan, men drive bredt anlagt opplysningsvirksomhet. «Landet skal reises igjen etter års utplyndring. Vi står overfor en nydanningsprosess av en dybde og et omfang som ingen annen generasjon har vært med på», skrev Bratland i den første lederen. Aksel Sandemose var med 300 artikler blant bladets viktigste bidragsytere 1945 til 1965. Sandemose skrev innenfor mange genrer. Blant annet rapporterte han fra rettssaken mot Carl Jacob Schnitler og advarte mot rop om hevn fordi han mente Schnitler var en meget syk mann. Arnulf Øverland, Johan Borgen og Sigurd Evensmo leverte også stoff.Prosa, nr 3, 2015, s. 46.

Fotografen Aage Storløkken presenterte det første pressebildet fra en fødsel i januar 1960,<ref>[https://www.alamy.com/aktuell-4-5-1960-livets-frste-minutter-et-barn-blir-fdt-p-en-klinikk-i-oslofoto-aage-storlkken-aktuell-n-tb-foto-er-ikke-bildebehandlet-nb-skannet-fra-kopi!!!-this-text-has-been-automatically-translated!-this-text-has-been-automatically-translated!-image602517023.html Storløkkens fotografier fra fødeklinikken, alamy.com]</ref> der han skal ha besvimt underveis. Han illustrerte også trafikkdøden ved å arrangere 37 personer liggende spredt langs en strekning, der to var omkommet og 35 skadet i denne Oslo-gaten i 1956.Ole Jacob Hoel: «Magasinet som dokumenterte gjenreisningen av Norge», Adresseavisa 2. desember 2024

Eierskapet var delt mellom LO, Arbeiderpartiet og Kooperasjonen, som til sammen hadde 3/5 av aksjene, og privatpersoner tilknyttet arbeiderbevegelsen. Tiden Norsk Forlag overtok senere Kooperasjonens aksjepost.

Bladet gikk inn i 1974. Viktige årsaker til dette var innføringen av bladmomsen i 1970 og at redaksjonen, i motsetning til eierne, gikk mot norsk medlemskap i EEC i 1972.

Birger Madsen som var blant grunnleggerne av Arbeidermagasinet fra 1927, senere omdøpt til Magasinet for Alle, var disponent for Aktuell ved oppstarten. Redaktør Bratland fikk kontor i Folketeaterbygningen på Youngstorget, disponent Madsen hos Statens informasjonskontor i Lille Grensen, der også Friheten, hovedorganet til Norges Kommunistiske Parti, hadde kontor. Da Friheten forflyttet seg til Grønlandsleiret, overtok Aktuell lokalene i Lille Grensen. Redaktør Jostein Nyhamar kalte nedleggelsen i 1974 en «politisk dumhet av dimensjoner», og Einar Gerhardsen kalte det «høyst beklagelig». For Per Bratland var Aktuell'' ment som «en motstemme til underholdningseskapismen».Jan-Erik Østlie: «En gang eide LO og Ap et ukeblad sammen», frifagbevegelse.no 7. november 2024

Aktuell-navnet er i dag i bruk på nettsiden www.aktuell.no, som samler nyheter fra medlemsblader tilknyttet forbundene i LO Stat.

Redaktører
 Per Bratland (1945–1956)
 Asmund Rørslett (1956–1959)
 Jostein Nyhamar (1959–1973)

 Referanser 

Eksterne lenker
 Magasinet Aktuell 

Kategori:Nedlagte norske ukeblader
Kategori:Arbeiderbevegelsen i Norge
Kategori:Publikasjoner etablert i 1945
Kategori:Publikasjoner nedlagt i 1974
Kategori:Kunst og kultur i 1945
Kategori:Kunst og kultur i 1974
Kategori:Politikk i 1945
Kategori:Politikk i 1974